Ehdotus NEUVOSTON ASETUS tiettyihin maatalous- ja teollisuustuotteisiin sovellettavien yhteisen tullitariffin autonomisten tullien suspendoimisesta ja asetuksen (EU) N:o 1344/2011 kumoamisesta /* COM/2013/0776 final - 2013/0384 (NLE) */





PERUSTELUT 1. EHDOTUKSEN TAUSTA Komissio ehdottaa yksipuolisia tullisuspensioita koskevan uuden perusasetuksen antamista. Tämä on tarpeen, koska 19. joulukuuta 2011 annettua neuvoston asetusta (EU) 1344/2011 on muutettu jo neljä kertaa, ja kalastustuotteet eivät enää sisälly asetukseen. Sen vuoksi ehdotetaan avoimuuden vuoksi, että mainittu asetus kumotaan ja korvataan tällä ehdotuksella. Asetuksessa eriteltyjä tuotteita ei tuoteta unionissa tai niitä ei tuoteta riittävästi, minkä vuoksi se, että yritysten sallittaisiin tehdä hankintoja alhaisemmin kustannuksin tietyn ajan, mahdollistaisi taloudellisen toiminnan edistämisen unionissa, kilpailukyvyn paranemisen ja erityisesti työpaikkojen säilymisen ja luomisen kyseisissä yrityksissä sekä yritysten rakenteiden nykyaikaistamisen. Tässä yhteydessä on syytä huomauttaa, että tullisuspensiojärjestelyissä tuotavat tavarat liikkuvat vapaasti kaikkialla unionissa. Tämän vuoksi kaikkien jäsenvaltioiden toimijat voivat hyötyä tullisuspensiosta, kun sellainen on myönnetty. Koska yksipuoliset tullisuspensiot ovat poikkeuksia yleiseen sääntöön eli yhteiseen tullitariffiin, niitä on kaikkien muiden poikkeusten tapaan valvottava ja tarkasteltava uudelleen järjestelmällisesti säännöllisin väliajoin (vähintään viiden vuoden välein). Tämän ei tulisi estää mahdollisuutta lopettaa tiettyjen toimenpiteiden voimassaolo aiemmin, jos yhteisen tullitariffin autonomisten tullien suspension jatkaminen ei ole enää unionin edun mukaista tai jos tämä on perusteltua teknisen tuotekehityksen, suhdannekehityksen tai muuttuneiden olosuhteiden vuoksi. Kun komissio katsoo uudelleentarkastelun perusteella, että jonkin tuotteen suspensiota on muutettava tai että suspensio on lopetettava, se toimittaa neuvostolle ehdotuksen liitteessä I olevan luettelon muuttamisesta. Jäljempänä olevan ehdotuksen liitteessä I on tuotteita, joita koskevat tullit on jo suspendoitu asetuksessa (EU) N:o 1344/2011, sellaisena kuin se on viimeksi muutettuna asetuksella (EU) N:o 626/2013, sekä useita maatalous- ja teollisuustuotteita, joita on tarkasteltu uudelleen kyseisen viimeisimmän muutoksen jälkeen. On katsottu myös tarpeelliseksi säätää, että eräiden tuotteiden tuonnin osalta vapaaseen liikkeeseen luovutusta koskevaan ilmoitukseen merkitään kilogrammoina tai tonneina ilmoitetun painon lisäksi asianmukaiset paljousyksiköt. Siksi jäljempänä olevan ehdotuksen liitteessä II on luettelo tuotekoodeista ja niitä vastaavista paljousyksiköistä. Komissio on tarkastellut tullitaloustyöryhmän avustamana kaikkia jäsenvaltioiden sille esittämiä uusia hakemuksia, jotka koskevat yhteisen tullitariffin autonomisten tullien väliaikaista suspendointia. Uusia suspensiohakemuksia tarkasteltiin yksipuolisista tullisuspensioista ja autonomisista tariffikiintiöistä annetussa komission tiedonannossa (EUVL C 363, 13.12.2011, s. 6) esitettyjen perusteiden mukaisesti. Ehdotus on johdonmukainen suhteessa kauppa-, yritys-, kehitysyhteistyö- ja ulkosuhdepolitiikkaan. Ehdotus ei etenkään vaikuta kielteisesti maihin, jotka ovat tehneet etuuskohtelukauppaa koskevan sopimuksen EU:n kanssa (esim. GSP- ja AKT-järjestelmät sekä ehdokasmaat ja mahdolliset ehdokasmaat). 2. KUULEMISTEN JA VAIKUTUSTENARVIOINTIEN TULOKSET Kaikkien jäsenvaltioiden toimivaltaisten viranomaisten edustajista koostuvaa tullitaloustyöryhmää on kuultu. Kaikki luetellut suspensiot perustuvat ryhmässä käydyissä keskusteluissa saavutettuun yksimielisyyteen tai kompromissiin. Esiin ei ole tuotu sellaisia mahdollisesti vakavia riskejä, jotka voisivat johtaa peruuttamattomiin seurauksiin. Ehdotus on yksiköiden välisen kuulemismenettelyn tulos, ja se julkaistaan Euroopan unionin virallisessa lehdessä sen jälkeen, kun neuvosto on hyväksynyt sen. 3. EHDOTUKSEEN LIITTYVÄT OIKEUDELLISET NÄKÖKOHDAT Tämän asetusehdotuksen oikeusperusta on Euroopan unionin toiminnasta tehdyn sopimuksen 31 artikla. Ehdotus kuuluu unionin yksinomaiseen toimivaltaan. Ehdotus on suhteellisuusperiaatteen mukainen, sillä näissä toimenpiteissä noudatetaan periaatteita, joilla pyritään yksinkertaistamaan ulkomaankaupan toimijoiden menettelyjä yksipuolisista tullisuspensioista ja autonomisista tariffikiintiöistä annetun komission tiedonannon (EUVL C 363, 13.12.2011, s. 6) mukaisesti. Euroopan unionin toiminnasta tehdyn sopimuksen 31 artiklan nojalla neuvosto hyväksyy yksipuoliset tullisuspensiot ja autonomiset kiintiöt määräenemmistöllä komission ehdotuksesta, minkä vuoksi asetus on tässä tapauksessa asianmukainen väline. 4. VAIKUTUS TALOUSARVIOON Tulleja jää kantamatta yhteensä noin 86 miljoonaa euroa vuodessa. Vaikutus perinteisiin omiin varoihin on -64,5 miljoonaa euroa vuodessa (75 % × 86 miljoonaa euroa/vuosi). 2013/0384 (NLE) Ehdotus NEUVOSTON ASETUS tiettyihin maatalous- ja teollisuustuotteisiin sovellettavien yhteisen tullitariffin autonomisten tullien suspendoimisesta ja asetuksen (EU) N:o 1344/2011 kumoamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 31 artiklan, ottaa huomioon Euroopan komission ehdotuksen, sekä katsoo seuraavaa: (1) Liitteessä I lueteltujen maatalous- ja teollisuustuotteiden tuotanto on Euroopan unionissa tällä hetkellä riittämätöntä tai sitä ei ole ollenkaan, minkä vuoksi kyseisiä tuotteita käyttävien unionin tuotannonalojen tarpeita ei voida tyydyttää. (2) Sen vuoksi on unionin edun mukaista suspendoida kyseisten tuotteiden yhteisen tullitariffin autonomiset tullit osittain tai kokonaan. (3) Neuvoston asetusta N:o 1344/2011[1] on muutettu monta kertaa. Lisäksi neuvoston asetuksella (EU) N:o 1220/2012[2] tehdyssä tarkistuksessa poistettiin asetuksen soveltamisalasta kalastustuotteet. Siksi asetus olisi avoimuuden vuoksi korvattava kokonaan. (4) Tiettyjen teollisuus- ja maataloustuotteiden yhteisen tullitariffin autonomisten tullien suspendoimisesta annetuilla asetuksilla on suurelta osin uudistettu aiemmat toimenpiteet. Sen vuoksi asianomaisten toimenpiteiden täytäntöönpanon järkiperäistämiseksi on aiheellista olla rajoittamatta tämän asetuksen voimassaoloaikaa, koska sen soveltamisalaa voidaan mukauttaa ja koska tuotteita voidaan lisätä sen liitteeseen tai poistaa siitä neuvoston asetuksella. (5) Koska tämän asetuksen liitteessä luetellut suspensiot ovat luonteeltaan väliaikaisia, niitä olisi tarkasteltava uudelleen järjestelmällisesti viimeistään viiden vuoden kuluttua niiden soveltamisen aloittamisesta tai uudistamisesta. Lisäksi tiettyjen suspensioiden voimassaolo olisi voitava lopettaa milloin tahansa komission aloitteesta tai yhden tai useamman jäsenvaltion pyynnöstä tehdyn uudelleentarkastelun perusteella esitettävästä komission ehdotuksesta, jos voimassaolon jatkaminen ei ole enää unionin edun mukaista tai jos lopettaminen on perusteltua teknisen tuotekehityksen, muuttuneiden olosuhteiden tai suhdannekehityksen vuoksi. (6) Eräiden tämän asetuksen liitteessä I lueteltujen tuotteiden paljous ilmaistaan tilastointia varten usein kappalemääränä, neliömetreinä (m2) tai muuna mittayksikkönä kuin painona. Tällaisia paljousyksikköjä ei kuitenkaan esiinny neuvoston asetuksen (ETY) N:o 2658/87[3] liitteessä I olevassa yhdistetyssä nimikkeistössä. Sen vuoksi on tarpeen säätää, että vapaaseen liikkeeseen luovutusta koskevaan ilmoitukseen merkitään asianomaisten tuotteiden tuonnin osalta kilogrammoina tai tonneina ilmoitetun painon lisäksi asianmukaiset paljousyksiköt. (7) Koska on tarpeen, että tässä asetuksessa säädetyt suspensiot tulevat voimaan 1 päivänä tammikuuta 2014, tätä asetusta olisi sovellettava samasta päivästä alkaen ja sen olisi tultava voimaan välittömästi sen jälkeen, kun se on julkaistu Euroopan unionin virallisessa lehdessä. (8) Jotta voitaisiin saavuttaa perustavoitteena oleva unionin teollisuuden kilpailukyvyn parantaminen, mikä mahdollistaisi teollisuuden työpaikkojen säilymisen tai luomisen ja sen rakenteiden nykyaikaistamisen, on suhteellisuusperiaatteen mukaisesti tarpeen ja aiheellista vahvistaa säännöt yhteisen tullitariffin tullien suspendoinnista liitteessä I lueteltujen tuotteiden osalta. Euroopan unionista tehdyn sopimuksen 5 artiklan 4 kohdan mukaisesti tässä asetuksessa ei ylitetä sitä, mikä on asetettujen tavoitteiden saavuttamiseksi tarpeen, ON HYVÄKSYNYT TÄMÄN ASETUKSEN: 1 artikla Liitteessä I lueteltujen maatalous- ja teollisuustuotteiden yhteisen tullitariffin autonomiset tullit suspendoidaan. 2 artikla 1. Komissio voi milloin tahansa tarkastella uudelleen liitteessä lueteltujen tuotteiden suspensioita seuraavissa tapauksissa: a) omasta aloitteestaan; b) jäsenvaltioiden pyynnöstä. 2. Komissio tarkastelee uudelleen suspensioita liitteessä I vahvistetun vuoden aikana. 3 artikla Esitettäessä vapaaseen liikkeeseen luovutusta koskeva ilmoitus tuotteista, jotka on luokiteltu liitteessä II lueteltuihin CN- tai Taric-koodeihin, ilmoituksen asianomaiseen kohtaan on merkittävä kyseisessä liitteessä säädetty paljousyksikkö. 4 artikla Kumotaan asetus (EU) N:o 1344/2011. 5 artikla Tämä asetus tulee voimaan päivänä, jona se julkaistaan Euroopan unionin virallisessa lehdessä. Sitä sovelletaan 1 päivästä tammikuuta 2014. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja YKSINOMAAN TALOUSARVION TULOPUOLEEN VAIKUTTAVAAN SÄÄDÖKSEEN LIITTYVÄ RAHOITUSSELVITYS 1. EHDOTUKSEN NIMI: Ehdotus neuvoston asetukseksi tiettyihin maatalous- ja teollisuustuotteisiin sovellettavien yhteisen tullitariffin autonomisten tullien suspendoimisesta 2. BUDJETTIKOHDAT: Luku ja momentti: 12 luvun 120 momentti Vuodeksi 2014 budjetoitu määrä: 18 086 400 000 euroa (vuoden 2014 talousarvioesitys) 3. RAHOITUSVAIKUTUKSET ¨ Ehdotuksella ei ole rahoitusvaikutuksia X Ehdotuksella ei ole rahoitusvaikutuksia menoihin, mutta sillä on seuraavat rahoitusvaikutukset tuloihin: Budjetti­kohta || Tulot[4] || || [Vuosi: 2014 – 2018] 120 artikla || Vaikutukset omiin varoihin || || -64 500 000 euroa (vuodessa) 4. PETOSTEN TORJUNTAA KOSKEVAT TOIMENPITEET Joidenkin tässä neuvoston asetuksessa tarkoitettujen tuotteiden käyttötarkoitusta valvotaan yhteisön tullikoodeksin soveltamista koskevista säännöksistä annetun komission asetuksen (ETY) N:o 2454/93 291–300 artiklan mukaisesti. 5. MUITA HUOMAUTUKSIA Tällä asetuksella korvataan voimassa oleva neuvoston asetus (EU) N:o 1344/2011. Voimassa olevan asetuksen liitteessä on 1 792 tullinimikettä, joiden osalta tulleja jäi kantamatta arviolta yhteensä 1 040 miljoonaa euroa vuonna 2013. Luku perustuu vuoden 2013 alkupuoliskon toteutumaan. Tämä arvio on saatu Eurostatin Comext-tilastoista kertomalla yksipuolisten tullisuspensioiden alaisten tuotteiden tuonnin kokonaisarvo vuonna 2013 vastaavia nimikkeitä koskevilla yhteisen tullitariffin arvotulleilla. Kokonaisarvosta on jo jätetty pois sellaisista tuotteista kantamatta jääneet tullit, joita ei enää suspendoida tämän asetuksen voimaantulon ja asetuksen (EU) N:o 1344/2011 kumoamisen jälkeen. Edellä mainittujen suspendoitujen nimikkeiden lisäksi tämä ehdotus sisältää 130 uutta nimikettä, joiden tullien suspendointia ehdotetaan. Hakemukset esittäneiden jäsenvaltioiden arvioiden mukaan tulleja jää kantamatta kyseisten suspensioiden vuoksi 48 miljoonaa euroa vuodessa. Edeltäviltä vuosilta käytettävissä olevien tilastojen perusteella näyttäisi kuitenkin siltä, että tätä määrää on tarpeen korottaa soveltamalla keskimääräistä kerrointa, jonka arvioidaan olevan 1,8. Näin voidaan ottaa huomioon samoja suspensioita soveltaviin muihin jäsenvaltioihin suuntautuva tuonti. Tämä merkitsee sitä, että tulleja jää kantamatta noin 86 miljoonaa euroa vuodessa. Näin ollen tämän ehdotuksen liitteessä lueteltujen suspensioiden vuoksi tulleja jää hakemuksen esittäneen jäsenvaltion tuontiarvioiden perusteella kantamatta vuosina 2014–2018 yhteensä 1 126 miljoonaa euroa vuodessa. Toimenpiteen arvioidut kustannukset Tästä asetuksesta aiheutuvan perinteisiin omiin varoihin kohdistuvan tulonmenetyksen (kantokulujen vähentämisen jälkeen) voidaan arvioida olevan 86 × 75 % = 64,5 miljoonaa euroa vuodessa ajanjaksolla 1.1.2014 – 31.12.2018. Perinteisiin omiin varoihin kohdistuva tulonmenetys olisi katettava bruttokansantuloon (BKTL) perustuvilla jäsenvaltioiden maksuosuuksilla. [1] Neuvoston asetus (EU) N:o 1344/2011 , annettu 19 päivänä joulukuuta 2011, tiettyihin maatalous-, kalastus- ja teollisuustuotteisiin sovellettavien yhteisen tullitariffin autonomisten tullien väliaikaisesta suspendoimisesta (EUVL L 349, 31.12.2011, s. 1). [2] Neuvoston asetus (EU) N:o 1220/2012, annettu 3 päivänä joulukuuta 2012, kauppaan liittyvistä toimenpiteistä tiettyjen kalastustuotteiden tarjonnan varmistamiseksi unionin jalostajille vuosina 2013–2015 sekä asetusten (EY) N:o 104/2000 ja (EU) N:o 1344/2011 muuttamisesta (EUVL L 349, 19.12.2012, s. 4). [3] Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1). [4] Perinteisistä omista varoista (maatalousmaksut, sokerimaksut, tullit) ilmoitetaan nettomäärät, jotka saadaan vähentämällä bruttomääristä 25 prosenttia jäsenvaltioiden kantokuluja.